**Prof. PhDr. Ľudovít Višňovský, CSc., emeritný profesor Katedra pedagogiky Pedagogickej fakulty UMB Banská Bystrica**

**Oponentský posudok na pedagogickú a publikačnú činnosť doc. PaedDr. Štefana Porubského, PhD. za profesora v študijnom odbore 1. 1. 4 Pedagogika**

Doc. PaedDr. Štefan Porubský, PhD. predložil požadované dokumenty a podklady pre začatie vymenovacieho konania za profesora v odbore 1.1.4 Pedagogika. Obsahujú prehľad pedagogickej činnosti, priebeh získavania vzdelávania, prehľad pedagogickej i riadiacej činnosti pred príchodom na Pedagogickej fakulte, prehľad vedeckej a publikačnej činnosti, dosiahnuté výsledky v nej počas pôsobenia na Pedagogickej fakulte UMB.

**Osobnostný rast a pedagogická činnosť doc. PaedDr. Štefana Porubského, PhD.**

Na základe analýzy predložených dokumentov, ale aj osobného poznania aktivít doc. Porubského v oblasti vedecko - výskumnej, publikačnej, vedeckého rastu i ďalších aktivít v oblasti pedagogických činností zaujímame nasledovné stanovisko k inauguračnému konaniu.

Doc. Porubský je absolventom PdF v Trnave odbor učiteľstvo pre 1. st. základných škôl a rozširujúceho štúdia učiteľstvo všeobecno-vzdelávacích predmetov – dejepis na Pedagogickej fakulte v B. Bystrici. PaedDr. získal v odbore „*Teória vyučovania predmetov všeobecno-vzdelávacej a odbornej povahy* ”, špeciálizačna teória vyučovania na 1. st. základných škôl na Pedagogickej fakulte UMB na tému „*Rozvoj osobnosti žiaka prostredníctvom pedagogického textu na kognitívne funkcie*” a docentúru na tému „*Vývojové determinanty a perspektívy školskej edukácie na Slovensku*”.

Počas pôsobenia na Pedagogickej fakulte si svoje vzdelanie dopĺňal pobytmi v USA - Washington a New Yourk na tému – Pedagogické programy orientované na rozvoj osobnosti dieťaťa na predprimárnom, primárnom a sekundárnom stupni vzdelávania, v Michigene, USA na tému – Manažment komunitného vzdelávania a komunitných škôl, v Bukurešti na tému – Hodnotenie a meranie kvality pedagogických programov orientovaných na rozvoj osobnosti žiaka.

Pred príchodom na Pedagogickú fakultu pôsobil ako učiteľ na 1.st. základnej školy, učiteľ na 2. st. základnej školy aj ako zástupca riaditeľa základnej školy v Žiari nad Hronom a potom 5 rokov v Nadácii škola dokorán, ako národný a medzinárodný školiteľ učiteľov na predprimárnom, primárnom a sekundárnom stupni vzdelávania (SR, ČR, Chorvátsko, Albánsko, Bulharsko).

Hodnotím to, ako výbornú prípravu pre pôsobenie na vysokých školách pripravujúcich budúcich učiteľov. Aj ako morálne právo, ako konštruovať ciele, obsah prípravy budúcich učiteľov.

Doc. Purubský pôsobí na Pedagogickej fakulte UMB ako odborný asistent od roku 2000 a od roku 2012 ako docent. Pritom v roku 2005 – 2007 aj ako prodekan na Pedagogickej fakulte a v rokoch 2010 – 2014 ako prorektor UMB pre vzťahy s verejnosťou a od roku 2015 ako vedúci Centra edukačného výskumu Pedagogickej fakulty UMB.

V pedagogickej, ale aj vedecko - výskumnej činnosti jeho odborné zameranie je na všeobecnú didaktiku so zameraním na problematiku výučby na primárnom stupni školy, vzdelávaciu politiku v širších spoločenských, historických súvislostiach a školské kurikulum, kurikurálne reformy.

Na Pedagogickej fakulte UMB doc. Porubský je garantom študijného programu 1.1.5 Predškolská a elementárna pedagogika (Bc.) učiteľstvo pre primárne vzdelávanie (Mgr.), garantom predmetov predškolská a elementárna pedagogika - teória rozvoja osobnosti žiaka (Bc.), všeobecná didaktika, alternatívne pedagogické koncepcie (v Mgr. učiteľstvo pre primárne vzdelávanie), aj v odbore učiteľstvo etickej výchovy – teória rozvoja osobnosti žiaka.

Svoju prednáškovú činnosť vykonáva doc. Porubský aj mimo fakulty v kontinuálnom vzdelávaní učiteľov základných škôl pre Metodické centrum v Prešove, vzdelávanie učiteľov rómskych žiakov v rámci celoživotného vzdelávania pre ROCEPO pri MPC v Prešove, vzdelávaním asistentov učiteľov v rámci národných programov MŠVV a ŠSR - MRK a PRINED.

Doc. Porubský na požiadanie MŠVV a ŠSR - MRK a PRINED vykonával expertíznu činnosť pre potreby MŠ SR (4) spolu s ďalšími pracovníkmi zameranú na vzdelávanie rozvoja stredoškolského a vysokoškolského vzdelávania.

Doc. Porubský sa venuje aj príprave nových vedecko-pedagogických pracovníkov. V rámci doktorandského štúdia doteraz viedol troch doktorandov, jeden už ukončil doktorandské štúdium a dvaja sú pred ukončením štúdia.

**Vedecko-výskumná a publikačná činnosť**

Doc. Porubský k vymenovaciemukonaniu predložil súbor svojej publikačnej činnosti 4. práce. Z nich tri práce ako autor a jednu ako spoluautor. Prvá práca je pod názvom: Osobnostno-sociálny model primárnej edukácie – učiteľ diskurz žiak. V monografii sa autor venuje vytváraniu konceptuálneho modelu primárnej edukácie založený na osobnostnom poňatí žiaka ako subjektu edukačného procesu. Autor zavádza kategóriu edukatívneho diskurzu ako diskurzívnejhry-hier, učebných úloh, ktoré majú podobu verejného vyjednávania o tom, čo má byť naučené.

Autor na základe toho vypracoval program výskumu, v ktorom išlo o skúmanie subjektívnych pedagogických teórií učiteľov. Výskum má podobu kvalitatívneho výskumu, v ktorom využil metódy naratívnehointerviu a štruktúrovania konceptov. Publikácia je cielene založená a vychádzajúca z teoretických postulátov, ale smeruje do vyslovenia záverov, odporúčaní pre učiteľov na primárnom stupni školy, ako realizovať proces výučby, ako pracovať s pedagogickým textom, ako chápať žiaka a ako si voliť stratégie výučby. Poznamenávanie náročné, zložité, ak máme realizovať prípravu žiaka na nové, náročné úlohy v novej dynamickej spoločnosti.

Druhou prácou z roku 2012 je monografia „*Školské reformy na Slovensku v medzinárodnom historickom kontexte*”. Autor na základe komparatívnej analýzy porovnáva dva prístupy k reformným procesom v historickom kontexte – školské vzdelávanie v Anglicku a na Slovensku. Osobitnú pozornosť venuje školským reformám v 20. storočí tzv. veľké reformy v Anglicku a Ďalší rozvoj československej výchovno-vzdelávacej sústavy a konvergencií komparovaných vzdelávacích systémov a ich reforiem po roku 1989 v kontexte neoliberálnej ideológie. Osobne túto publikáciu považujem za mimoriadne cennú, pretože poznám dôverne reformu zo 70 rokov a metodiku jej tvorby. Cenná je aj monografia z roku 2011 „*Transformačné premeny slovenského školstva po roku 1989*”, ktorá je spoločnou publikáciou doc. Porubský – prof. Kosová.

Tretia monografia vyšla pod názvom „*Škola v súčasnom svete, skrytý obraz budúcnosti*”. V monografii sa autor venuje problematike edukácie a školy na prahu 21. storočia. Na teoretických konceptoch súčasného sveta autor hľadá odpovede na otázky týkajúce sa súčasnej krízy edukácie a školy. Autor vymedzuje alternatívne scenáre a kompetencie v globalizovanom svete. Metodologickým východiskom bol náčrt konceptu tzv. Kondratievových dlhých vĺn hospodárskeho vývoja v 19. a 20. storočí na základe, ktorých analyzuje premeny pedagogického myslenia a školy.

Otázkam kurikulárnej reformy v roku 2008 sa doc. Porubský spolu s kolektívom venuje v štúdii v českom pedagogickom časopise Pedagogická orientace č. 6 z roku 2015. V štúdii uvádzajú stručnú analýzu reformy a prezentujú aj empirické výsledky výskumu o postojoch učiteľov a vedúcich pracovníkov základných škôl v troch tematických oblastiach, spokojnosť s vývojom školstva v SR za posledných šesť rokov a vnímanie potrebných kurilárnych zmien. Všetky tieto publikácie boli pozitívne hodnotené recenzentmi. Okrem uvádzaných monografií vydal doc. Porubský ďalšie monografie sám, alebo v spoluautorstve – celkove desať v domácich a štyri v zahraničných vydavateľstvách. Tri kapitoly vydaných v domácich vedeckých publikáciách, päť vedeckých prác v zahraničných časopisoch SCOPUS, ďalšie publikované v zahraničných recenzovaných zborníkoch monografiách príspevky zo zahraničných a domácich konferencií (viď. podrobnejšie podklady pre inauguračné konanie).

Aktívne sa zúčastnil na vedeckých konferenciách a seminároch doma (šestnásť) a sedemnásť v zahraničí.

Doc. Porubský počas svojho pôsobenia bol riešiteľom desiatich domácich výskumných projektov. Z nich išlo o jednu štátnu objednávku, v ktorej bol koordinátorom pod názvom „*Zvyšovanie úrovne socializácie rómskej komunity prostredníctvom systémom vzdelávania sociálnych a misijných pracovníkov a asistentov učiteľa*”. Bol koordinátorom čiastkovej úlohy asistent učiteľa. Podieľal sa na riešení šiestich vedeckovýskumných úloh KEGA – z toho päť ako riešiteľ a jednej ako zástupca riešiteľa. Išlo o úlohy veľmi aktuálne dôležité – práca cvičných učiteľov, kompetencie študentov pri praxi, tvorbu nových vysokoškolských učebníc pre študijný program realizovaný Katedrou predškolskej a elementárnej pedagogiky. Ďalej – tvorbu východísk pre konštrukciu nových modelov školy, alebo formovanie profilu učiteľa predprimárnej a primárnej edukácie. Všetky tieto projekty boli úspešne ukončené a obhájené. Oceňujem najmä tie, ktoré smerovali k osobnosti cvičného učiteľa, tvorby učebníc a osobitne profesijného rozvoja učiteľov.

Doc. Porubský bol riešiteľom aj jedného medzinárodného projektu v spolupráci PdF Karlovej Univerzity v Prahe.

Je žiadúce uviesť, že absolútna väčšina výskumných projektov smerovala do praxe. Dva z nich boli aj tak formulované a riešené – „*Transformácia vysokoškolského vzdelávania učiteľov v kontexte reformy regionálneho školstva a Operačný program – vzdelávanie – moderné vzdelávanie pre vedomostnú spoločnosť*”.

Doc. Porubský bol riešiteľom aj štyroch medzinárodných projektov úspešne dokončených.

Osobitne chceme uviesť ešte jeden z posledne vedecko-výskumne riešených projektov, ktoré autor riešil spolu s kolegami „*Kurikulum základnej školy a jej reformy očami učiteľov*” (empirické zistenia).

Veľmi pozitívne hodnotím technické východiská projektu a analýzu problémov kurikula základnej školy, jeho reformy z roku 2008 očami učiteľov.

Oceňujem, že autori na čele s doc. Porubským ukazujú úskalie reformy kurikula z roku 2008, uvádzajú celý rad empirických údajov získaných od učiteľov, ktoré analyzujú ale predovšetkým prinášajú odporučenia pre riadiace orgány, do oblasti politiky, štátu decíznej sféry, fakúlt pripravujúcich učiteľov s osobitným zreteľom na profesionalizáciu učiteľskej profesie.

Na svoje práce má doc. Porubský 227 ohlasov, z toho 73 v zahraničných publikáciách, v neregistrovaných citačných indexoch, 2 v registrovaných, 146 citácií v domácich neregistrovaných citačných indexoch, 5 recenzií v zahraničných a 1 v domácich publikáciách.

Tieto údaje jednoznačne ukazujú, že doc. Porubský nielen spĺňa, ale vysoko prekračuje požiadavky kladené v oblasti vedecko-výskumnej a publikačnej činnosti na inauguračné konanie profesora. A to aj podľa kritérií publikovaných vedeckých prác kategórie A akreditačnej komisie (40) – inaugurant 61, ohlasov na publikačné činnosti (60) – inaugurant – 227.

Doc. Porubský je členom v domácich i medzinárodných mimovládnych orgánoch a organizáciách a redakčných radách ako člen Vedeckej rady PdF Masarikovej univerzity v Brne, člen redakčnej rady časopisu Orbis Scholace (KU), člen v organizačných výboroch vedeckých konferencií (8).

Podrobnejší prehľad plnenia jednotlivých kritérií, vid. priložené doklady – požiadavky a plnenie doc. Porubským.

**Celkové závery**

Na základe uvedeného môžeme konštatovať.

Doc. Porubský predstavuje výraznú osobnosť v oblasti pedagogiky, osobitne všeobecnej didaktiky, najmä didaktiky elementárneho stupňa. Je uznávaným odborníkom najmä v oblasti alternatívnych koncepcií vzdelávania, vzdelávacej politiky. Problémy vedecky skúma komplexne na základe rozpracovania a pozorovania riešenia podobných problémov v zahraničí, komparuje, hľadá východiská riešenia, zovšeobecňuje a aj navrhuje konkrétne riešenia pre decíznu sféru, ale aj vysoké školy pripravujúce budúcich učiteľov v oblasti metód, foriem aj s osobitným zreteľom na praktickú prípravu učiteľov, včítane práce cvičných učiteľov.

Pozitívne hodnotíme jeho inovácie v oblasti metodológie kvantitatívnych i kvalitatívnychmetód pri získavaní poznatkov o stave nášho školstva, metód, foriem práce učiteľov, osobitne stavu kurikula vzdelávania na Slovensku, ale aj v rozvinutých krajinách v Európe i mimo nej. Oceňujeme dôslednosť práce v metódach skúmania problémov, prienik viacerých disciplín didaktiky, didaktiky predmetov, komparatívnej pedagogiky, modernizáciu metód skúmania a na základe toho schopnosť uviesť adekvátne závery a odporúčania. Vo viacerých publikovaných prácach ukazuje mladým pracovníkom ako hodnotiť získané empirické údaje, ako ich využiť pre zovšeobecnenia, komparáciu prienik teórie a praxe, ako hľadať zlepšenia v podstate problémov, dôležitosť potrieb rozvoja vzdelávacieho systému adekvátne potrebám rozvoja spoločnosti.

Rozpracovanie otázok kurikula na základnej škole je dlhoročným predmetom vedeckého i pedagogického záujmu doc. Porubského. Možno konštatovať, že si v tomto smere vytvára vlastnú vedeckú školu.

Doc. Porubský teoretické, vedecké výsledky svojej prace aktívne prenáša do praxe – do prípravy budúcich učiteľov, prednáškovou a metodickou činnosťou v rámci metodických centier, ale aj priamo na základných školách. Známe sú jeho lektorské pobyty aj v zahraničí.

Oceňujeme pozitívny vedecký a pedagogický vplyv doc. Porubského na fakulte, katedre, tvorbu nových disciplín v príprave učiteľov, kurikula ich prípravy, ale aj vzdelávacej politiky v širších spoločensko-historických súvislostiach.

Pri celkovom hodnotení na základe uvádzaných konštatovaní dávame inaugurantovi jedinú otázku: Aký názor má na súčasný stav prípravy reformy nášho školstva?

**Záver**

Na základe komplexného posúdenia pedagogickej, vedecko-výskumnej, publikačnej činnosti, aktivít vo vyučovacom procese, praxe v riadiacich orgánoch i na základných školách konštatujeme, že doc. PaedDr. Štefan Porubský, PhD. predstavuje erudovanú, odborne, pedagogicky zrelú osobnosť osobitne v oblasti, ktorej sa dlhodobo výskumne i pedagogicky venuje. Je osobnosťou známou doma i v zahraničí vyznačujúcou sa flexibilne, tvorivo spájať teóriu s praxou. Všetky scientometrické kritériá na vymenovacie konania spĺňa, viaceré výrazne prekračuje, preto

odporúčame Vedeckej rade Pedagogickej fakulty UMB schváliť návrh na vymenovanie za profesora doc. PaedDr. Štefana Porubského, PhD.

v odbore 1.1.4 Pedagogika.

V Banskej Bystrici 24. 2. 2017

prof. PhDr. Ľ. Višňovský, CSc.

emeritný profesor